FNB laat jou nou QR-kode skandeer | Netwerk24
Deur Francois Williams 23 Januarie 2019 11:37
Volgens FNB is hy die eerste bank in Suid-Afrika wat QR-kode-betalings vir sowel kliënte as sakeondernemings in sy eie bank-app integreer.
FNB bied nou die funksie om QR-betalings met sy bank-app te doen.
Tot dusver is daar al 'n paar onafhanklike verskaffers van betaaltegnologie met QR-kodes, soos Snapscan en Zapper, wat aktief in Suid-Afrika is.
FNB hoop die integrasie van QR-kode-betalings in sy bank-app sal sy 2,8 miljoen aktiewe gebruikers se lewe vergemaklik omdat hulle nie 'n bykomende app hoef af te laai nie.
FNB verduidelik kliënte kan die "Scan to Pay"-funksie onder FNB Pay op die bank-app kies wanneer hulle betalings wil doen.
Ondernemings wat QR-betalings wil ontvang moet in hul bank-app "Payments" kies, aanmeld en op "Speedpoint" klik om daarvoor te registreer. Hulle kan dan binne 24 uur dié betalingsdiens gebruik om betalings te ontvang. Ondernemings kan die QR-kode in hul ondernemings of in die bank-app vertoon, of dit na 'n kliënt e-pos of dit via sosiale media deel. Daar is nie maandelikse huur- of instandhoudingskoste soos vir ander betaalstelsels vir ondernemings nie.
Dié digitale betaalstelsel word deur Masterpass in stand gehou. Dit is die internasionale kredietkaartmaatskappy Mastercard se digitale betaaldiens.
FNB se mededinger Capitec bied wel ook nou die gerief om QR-kodebetalings te kan maak, maar dit is via 'n afsonderlike Capitec-app wat ook in samewerking met Masterpass bedryf word.